Papersnake/gushiwen huggingface dataset:
宿飞云顶见日庵
张津（明代）

秣马临朱明，理策还自支。登高自林麓，因得穷幽奇。

二楼标石丛，一桥跨水湄。罗山屹中天，浮山郁相持。

四百三十峰，罗列如诸儿。夜来仙乐鸣，呼童酌清卮。

萝月映孤岑，山风搴薄帷。须臾海色动，万国迎朝曦。

因思孔圣没，岂有长夜时。起视庵之前，寸心空自悲。

西北尚浮云，东南日茧丝。所愿答升平，功业愧未熙。

倘遂营丹砂，来寻鹿与麋。怆然别羽客，且结汗漫期。
林氏梅岩
薛嵎（宋代）

古意元从澹泊来，云根香雪点矶苔。
静观造化春长在，不是冰霜冻得开。
半影落池涵洁白，一峰无路接尘埃。
逋仙家世君端的，只恐清吟未易陪。
大坂往返得诗十绝 其八 观蓉峰先生存藁
程敏政（明代）

满架遗书墨尚新，立言真不愧先民。后生学问曾何似，也作青宫辅导臣。
交难
范成大（宋代）

美一人兮岩之扃，佩璧月兮间珠星。岁既单兮不圭币，路巉绝兮远莫致。

稼石田兮长饥，谁与此兮蓺之。藉予玉兮双瑴，先予絺兮五两。

不万一兮当此，托长风兮寄想。长风兮无旁，吾媒乏兮凤凰。

谓蘋若兮蒿艾，凤告予兮以不祥。恐青女兮行秋，奄销歇兮众芳。

搴芳华兮玉蕤，将以遗兮所思。玉蕤兮霜露，所思兮未知。
乙卯秋外赴金陵省试不售诗以慰之三首 其二
毛秀惠（清代）

寒女频年织锦机，深闺寂寂掩重扉。却怜鸠鸟为媒者，空向秋风理嫁衣。
李煜不朝伐之煜降江南平为震雷薄矣
崔敦礼（宋代）

震雷薄矣，胡蝇之营。弥江负淮，隩天险矣。宁曰我尽臣度，肃恭威灵。

宇宙混同，一方阻。皇明建灵旗，下巨舳。震威而怀，靡事戕戮。

王师如翰，至则速。风漰雷磕，奄其覆。哀哀逆俦，维喙乞降。

欙车青盖，朝帝乡。妖氛杀翳，旋披攮。膏痿腥䐿，德泽滂。

凯旋金声，奏洋洋。煇耀万国，俱向方。
夏日陪杨邦基彭思禹访德庄烹茶分韵得嘉字
释德洪（宋代）

炎炎三伏过中伏，秋光先到幽人家。闭门积雨藓封径，寒塘白人晴开花。

吾侪酷爱真乐妙，笑谈相对兴无涯。山童解烹蟹眼汤，先生自试鹰爪芽。

清香玉乳沃诗脾，抨纸落笔惊龙蛇。源长浩与春涨激，力健清将秋气嘉。

须臾沓幅乱书几，环观朗诵交惊誇。一声渔笛意不尽，夕阳归去还西斜。
句
卢并（唐代）

地灵无俗草，岩静有仙禽。
示破尘
释函是（明代）

破尘出经卷，遍界露堂堂。一步竿头进，无人亦自芳。
鹧鸪天·叹息频年廪未高
辛弃疾（宋代）

叹息频年廪未高。新词空贺此丘遭。遥知醉帽时时落，见说吟鞭步步摇。乾玉唾，秃锥毛。只今明月费招邀。最怜乌鹊南飞句，不解风流见二乔。
再和
朱长文（宋代）

乡校叨微禄，家林傍旧峰。
散人那适用，逋客拙为容。
良友幸不叶，华轩时肯从。
早秋须命驾，荷叶露华浓。
酷热
释智圆（宋代）

酷热如小人，到处苦相侵。
清风如君子，时来宽我心。
酷热驱不去，清风留不住。
此情无以诉，吟傍阴阴树。
和文渊游馀干山寺
彭汝砺（宋代）

爱山终日在山巅，山径迟留几屐穿。涧水曲流随步屧，炉香深处作云烟。

峨峨健马横岩石，漠漠苍龙宿旧渊。为语琵琶洲上路，几时容我系归船。
代人作寿诗 其二
沈与求（宋代）

英气超超不可亲，温然笑语便生春。绛帷久属宗师任，紫橐方生侍从臣。

八面文章宁有敌，一门忠孝信无伦。山东出相公家事，只拟尊前咏大椿。
李勉
徐钧（宋代）

指破奸邪叵测心，一言剀切盍沉吟。
主昏不听终无奈，付与清风一曲琴。
抱病屏迹人事颇废乡人有以简礼见责者聊以解
殷迈（明代）

衰迟犹苦病侵凌，筋力徇人愧不能。
万事逢迎浑似梦，十年栖息只如僧。
闲来烟篆留松月，定起蒲团映佛灯。
尘世马牛从尔唤，太虚谁识本无称。
杂曲歌辞。起夜半
聂夷中（唐代）

念远心如烧，不觉中夜起。桃花带露泛，立在月明里。
初夏田园
徐夜（明代）

朱夏辄复变，深绿日以肥。感彼生物勤，节候曾不违。

清晨荷锄出，田间人尚稀。观物适自然，时见朝雉飞。

不惜筋力疲，但恐坐食非。作劳有时息，高舂行来归。

端坐抚素琴，可以理朝饥。
太湖诗·初入太湖
皮日休（唐代）

闻有太湖名，十年未曾识。今朝得游泛，大笑称平昔。
一舍行胥塘，尽日到震泽。三万六千顷，千顷颇黎色。
连空淡无颣，照野平绝隙。好放青翰舟，堪弄白玉笛。
疏岑七十二，山雙山雙露矛戟。悠然啸傲去，天上摇画艗。
西风乍猎猎，惊波罨涵碧。倏忽雷阵吼，须臾玉崖坼。
树动为蜃尾，山浮似鳌脊。落照射鸿溶，清辉荡抛扌雹。
云轻似可染，霞烂如堪摘。渐暝无处泊，挽帆从所适。
枕下闻澎湃，肌上生瘮□。讨异足邅回，寻幽多阻隔。
愿风与良便，吹入神仙宅。甘将一蕴书，永事嵩山伯。
同醉僧夜坐郑一书房
韩淲（宋代）

空山带荒溪，小窗语寒灯。寂历岁云徂，醒眼犹拊膺。

访友得幽伴，无人醉閒僧。地炉火深红，瓶梅影鬅鬙。
长安春
韦庄（唐代）

长安二月多香尘，六街车马声辚辚。家家楼上如花人，

千枝万枝红艳新。帘间笑语自相问，何人占得长安春？

长安春色本无主，古来尽属红楼女。如今无奈杏园人，

骏马轻车拥将去。
吴少由惠诗百篇久未及谢又以委贶勉次来韵
楼钥（宋代）

江左一世称名公，首出刘惔与王-濛。
自高直以天自况，何止数仞言高墉。
虚声一传实何在，但知景附而风从。
我朝诸公门户阔，普纳万象如虚空。
群才俱入大鑪鞴，铸人端如金在鎔。
又如东君一布令，白者自白红自红。
岩岩千载玉局老，少年径以吾道东。
首干乐全次六一，二公自是燕许宗。
奏篇六论初流传，四海一日俱承风。
其间杰出六君子，香薰班马尤为浓。
涪翁又分江西派，作图序次田本中。
哦诗作文各务实，荐鹗不愧北海融。
坐令文物掩前代，主盟岂非诸老功。
固知文气僵湜籍，亦许诗律沾徐洪。
宛丘诸黄接前辈，宜有此甥风味同。
蚤尝决胜翰墨场，笔端豪健谁争工。
新篇句句多洒落，妙画字字真玲珑。
惜哉生晚百余载，欧苏之门欠登龙。
尚兹踸踔未阔步，吞舟之鱼沟岂容。
我方投老与世隔，映窗爱景方朣胧。
十年屏居可罗爵，何人来顾一秃翁。
俨然衣冠见吾子，文书衔袖名自通。
向来两卷余百篇，讽味抵今未能穷。
更携大篇如拱璧，刻画无盐贲孤踪。
人言霜蹄骋夷路，我今秋隼凌三峰。
爱余过厚拟前良，此事如何著得侬。
老我不入杞梓林，峄阳深隐如孤桐。
平生习气扫欲尽，只有愧处著力攻。
子归求之有余师，惟知叹息锦绣胸。
时时杖屦许来往，庶可岁寒相始终。
方斛石菖蒲
黄公度（宋代）

勺水回环含浅清，寸茎苍翠冠峥嵘。
扁舟浮玉山前过，想见江湖万里情。
司徒杜正献公挽辞二首 其一
韩维（宋代）

旧相论全德，当朝独盛明。一身清比玉，万务倚如衡。

正色排群枉，温辞接后生。暂持礼官笔，无以大休声。
送客北关回赴省宿次韵和杨秘书
项安世（宋代）

扰扰送征行，匆匆赴北城。
隔关愁暝早，入直爱官清。
夏屋连云冷，冬宵彻晓明。
不眠身百转，无计决平生。
送庐山衲僧
贯休（唐代）

飞锡下崆㟅，清高世少双。冻天方筛雪，别我去何邦。

烧绕赤乌亥，云漫白蚌江。路人争得识，空仰鬓眉庞。
招彝叟厚之饮台上花间
韩维（宋代）

恍然身世出尘心，香霭只园地布金。
秉烛听歌不知醉，夜深清露满衣襟。
雨景
庞尚鹏（明代）

一夜风雷起，溪流处处通。五湖天浩荡，烟水更冥濛。
句
徐仲谋（宋代）

湖上风涛或泛浮，城南因立镇湖楼。
游勾漏岩二首 其一
张度（宋代）

流水桥深一径斜，仙人移出白云家。浪游远迹张骞石，清燕遥传葛令砂。

洞里龙文开五色，岩前珠树散三花。明时岂谓逢瑶草，祇向名山采物华。
消夏杂诗 其八
陈肇兴（清代）

地僻无人问索居，清风入户替翻书。纸窗竹屋乌皮几，手写唐诗一月馀。
长儿吉初生日以四十字示之
陈著（宋代）

吾年五十五，汝生方九年。
虽知得子晚，亦拟寿家传。
立己要庄重，存心无躁偏。
人皆可向上，从否勿归天。
西斋秋感二十首 其十
方回（元代）

听雨胜观雨，观雨须高楼。细雨或终日，高楼令人愁。

不如空斋夜，听雨诗思幽。雨作树声汹，万叶鸣飕飗。

雨止檐声绝，忽续一滴秋。此时佳句来，自得不待求。

暮年识此味，□庐真宜休。何如大醉眠，红日生床头。
子衿
佚名（先秦）

青青子衿，悠悠我心。纵我不往，子宁不嗣音？
青青子佩，悠悠我思。纵我不往，子宁不来？
挑兮达兮，在城阙兮。一日不见，如三月兮！
踏莎行·明月清风
郭应祥（宋代）

明月清风，绿尊红袖。厌厌夜饮胜如昼。虽然文字有馀欢，也须闲把笙歌奏。十雨如期，三秋届候。去年丰稔今年又。东阡西陌稼如云，笑他齐量区兼豆。
王仲房吴少蒙吴翁晋梅季豹过集迟周公瑕殷无美不至
欧大任（明代）

江左千年调转孤，祇堪长啸共吾徒。可能省署开文苑，未必河山邈酒垆。

凉入蒹葭黄鹄起，酣来风雨白龙呼。东方且结金门客，囊粟谁曾问有无。
读史戏作
赵鼎臣（宋代）

相如故倦游，偃蹇临邛市。主人敬嘉宾，供具邀车骑。

酒酣乐未阑，跪进丝桐戏。勉鼓一再行，四坐皆心醉。

潜有知音人，独会求凰意。倾城不待媒，半夜行云至。

忽驾软轮车，遂抛沽酒肆。建节还故乡，拜爵文园吏。

卫霍老疆埸，严朱死谋议。摇头唤不前，日高花里睡。
酥中
陈与义（宋代）

醉中今古兴衰事，诗里江湖摇落时。
两手尚堪杯酒用，寸心唯是鬓毛知。
稽山拥郭东西去，禹穴生云朝暮奇。
万里南征无赋笔，茫茫远望不胜悲。
泾上西斋书怀寄吴兴一庵唐丈
朱曰藩（明代）

连朝零雨掩柴关，树色苍苍别院间。
倦倚小童呼鹿鹿，戏抛残院乞山山。
淹留出岫云心懒，拓落当窗石性顽。
惟是采真秋兴逸，白蘋长梦霅谿湾。
答微之
裴淑（唐代）

侯门初拥节，御苑柳丝新。不是悲殊命，唯愁别近亲。

黄莺迁古木，朱履从清尘。想到千山外，沧江正暮春。
论青鸟法
郑用锡（清代）

吾岂异人情，尊生而贱死？不分地吉凶，但论人臧否。

嗟彼堪舆家，群逞谋生技。愚者坠术中，指挥任所使。

区区土一坏，千金弃敝屣。福利以惑人，罪魁此为始。

在昔范公坟，万弩石齿齿；山灵倏变幻，朝天千笏倚。

郭璞著葬经，天乃斩其祀。可凭不可凭，兴衰难尽恃。

岂知相阴阳，冈原随所止；处处有佳城，何必誇奇诡。

枯骨可荫人，生者胡为耳？一卷青鸟经，归根在天理。
新楼诗二十首·重台莲
李绅（唐代）

绿荷舒卷凉风晓，红萼开萦紫菂重。
游女汉皋争笑脸，二妃湘浦并愁容。
自含秋露贞姿结，不竞春妖冶态秾。
终恐玉京仙子识，却将归种碧池峰。
咏落叶敬步御制原韵 其三
戴亨（清代）

瞥眼惊看节序殊，流光那得住斯须。已伤茂苑差池陨，旋感深林次第无。

力怯云衢甘委壑，巢怜风影泣栖乌。枝头未尽苍黄色，惨淡馀荣尚守株。
使北
姜特立（宋代）

持哀万里敢辞难，汴泗都归指顾间。
车上去程依北斗，马头归梦到南山。
颇惊魏国山河少，尚觉周家境土悭。
圣主若图恢复计，直须神武取榆关。
挽张都谏文肃公
郭磊卿（宋代）

更从别驾立朝端，白简风生宪府寒。
宣室每前深夜席，木天时府秘书翰。
琴思中散人何在，鹤返辽阳影已单。
圣主怆然为辍食，九原莫作泪空漫。
醒庵王大卿松柏屏障歌
释居简（宋代）

青青岁寒之淡交，柏也揖逊苍髯梢。凛姿古调瘠而实，昔未成才先莫逆。

执此能事柄者谁，弹压玉霄王紫微。千古万古不可追，落子亦复四十围。

公乎多才亦多艺，小试演纶光帝制。复将馀墨散馀春，烟云树石皆精神。

擎重雪枝寒不倚，霜干相周不相比。山林豪逸并孤标，冠剑大臣横劲气。

想当欲画未画时，积思凝虑全天倪。忽然直上盘云霓，不见笔墨之畛畦。

因依方寸亦磅礴，岂止一丘仍一壑。良木非摧石不崩，于戏九原不可作。
祝道人日供梅兰偶成小诗二首
刘子翚（宋代）

野客分花入户间，此心今合付翛然。
平生费尽金鸦嘴，不负幽芳十七年。
长庆历
元稹（唐代）

年历复年历，卷尽悲且惜。历日何足悲，但悲年运易。

年年岂无叹，此叹何唧唧。所叹别此年，永无长庆历。
怀赠操禅师
李建勋（唐代）

尝忆曹溪子，龛居面碧嵩。杉松新夏后，雨雹夜禅中。

道匪因经悟，心能向物空。秋来得音信，又在剡山东。
生辰在途其夜梦长剑耿耿倚天外之句晓起因足成之
林大春（明代）

昨别关塞秋风清，归途迢递阳欲生。我生百年忽欲半，宇宙一笑将何成。

长剑耿耿倚天外，疏星脉脉傍河明。梦馀却记云中字，晨起书之泪满缨。
饮沈氏园得僻字
曾协（宋代）

会心足胜侣，暇日访春色。
慵寻剡溪榜，厌曳永嘉屐。
名园可徘徊，胜概在咫尺。
峰峦起平地，村落堕城壁。
梅横前岭峻，柳列长堤直。
最爱临水亭，欲背依山石。
沉沉想潜鳞，铮铮听仙弈。
初无杖屦劳，具享山林适。
一尊供笑语，四座列豪逸。
规摹西洛旧，仿佛香山昔。
爱酒太白狂，耽诗少陵僻。
始静姑纵谈，中喧或争席。
残钟咽林际，新月挂檐隙。
饮散兴未厌，人归境愈寂。
何必记昔游，虚空了无迹。
春日五首 其一
杨时（宋代）

春深不见鷅鹠声，百舌时闻自在鸣。独步移床卧深屋，细看新燕巧经营。
过宁国小岭
汪藻（宋代）

步历崔嵬数百寻，垂堂漫许戒千金。年来世事总如梦，老去儿曹长挂心。

听雨不眠那夜永，行山未遍忽秋深。天寒更度宛陵水，霜月欲生风满林。
送僧之棣州谒王工部
杨亿（宋代）

雪晴河水正流澌，风卷惊蓬满眼飞。
客路飘飘携一锡，禅房寂寂掩双扉。
曹溪衣钵何年得，庐阜香灯几日归。
贤守相逢膜拜后，都人争劝施珠玑。
九月初四日大风雨近重阳无酒夜成二首
方回（元代）

秋霖欲洗庾公尘，不管楼头客恨新。
塞雁又为江左客，菊花曾恨晋时人。
百年虚谷先生老，一纪严州太守贫。
几向客右度重九。苦无佳句答良辰。
令狐相公频示新什早春南望遐
刘禹锡（唐代）

军城临汉水，旌旆起春风。远思见江草，归心看塞鸿。

野花沿古道，新叶映行宫。惟有诗兼酒，朝朝两不同。
清逸江
范成大（宋代）

微生本渔樵，长日渺江海。
扣舷濯沧浪，尚说天宇隘。
朅来车马濯，悒悒佳思败。
黄尘扑眉须，驱逐似偿债。
羸骖系逼仄，狂犬吠荒怪。
乡心入旅梦，一叶舞澎湃。
晨兴过墟市，喜有鱼虾卖。
眼明见清江，积雨助横溃。
褰裳唤扁舟，臲卼不胜载。
不辞野渡险，弄水聊一快！
横浦十咏·二忠堂
刘黻（宋代）

斯道今犹古，相望百载间。
孤忠如白日，遗像对青山。
寂寞吾儒事，崎岖世路艰。
圣朝仁脉在，先后惨生还。
西山孝子吟
何基（宋代）

君不见东京茅季伟，布褐躬耕具甘旨。烹鸡馈母供晨羞，却办具蔬为客礼。

北州高士郭林宗，一见惊嗟不能已。又不见唐朝董邵南，穷居行义无与比。

朝耕夜读养双亲，孝格天翁降祥祉。一时好事昌黎公，为作启诗歌盛美。

两君制行固已奇，姓名自足垂千祀。更有高贤为发挥，至今赫然在人耳。

几年见说西山汪，信义当时表闾里。只今家虽四壁空，却有贤孙祖风似。

力田养亲孝行高，千载董茅同一轨。孑然只影无妻儿，手自耔耘供滫瀡。

乃翁丧明三十年，膝下承颜不离跬。三时但务亲耕锄，一日何曾入城市。

朝朝敬问衣燠寒，旦旦谨察食丰菲。一畦早韭登春盘，五母黄鸡荐秋黍。

尽心自足为亲欢，岂必三牲八珍侈。谨身百不贻亲忧，父子熙熙和气里。

翁目虽瞽翁心怡，八十庞眉反儿齿。迩来瓶粟颇不悭，积善固宜天相只。

乡闾咏叹同一声，养志如君能有几。人有诗书君未学，我谓如君真学矣。

孝弟是乃百行先，为仁每必从此始。世人有亲不能养，浪著儒冠诚可耻。

何如汪君贫窭中，卓然合此秉彝理。拱辰山人孝义家，冰鉴可与郭韩拟。

闻君之风喜欲颠，挥洒龙蛇忽盈纸。诸君自感声气同，杂以清商间流徵。

既经名胜文发扬，一日传誇满桑梓。我虽病倦愧不文，亦作长谣绍貂尾。

安得是邦贤使君，特为蜚笺启丹扆。峨峨双表旌高门，题作西山汪孝子。

名配此山长不穷，来者人人为兴起。
客舍
柴援（宋代）

只影寄空馆，萧然饥鹤姿。秋风北窗来，问我归何时。
德翁有诗再用前韵三首
尤袤（宋代）

尝记寻芳到习池，攀条频认去年枝。
晓穿曲径千林去，晚度危桥一木支。
不避春寒来得得，只缘人望故迟迟。
无钱可办辚浮醉，报答春光只有诗。
和孔纯老按属邑六首
王之道（宋代）

云涛雪浪渺无边，一簇溪桥客聚船。
舆卫欲休红日下，几家茅舍起炊烟。
意难忘（元宵雨）
朱子厚（宋代）

角动寒谯。看雨中灯市，雪意潇潇。星球明戏马，歌管杂鸣刁。泥没膝，舞停腰。焰蜡任风销。更可怜、红啼桃槛，绿黯杨桥。

当年乐事朝朝。曾锦鞍呼妓，金屋藏娇。围香春斗酒，坐月夜吹箫。今老矣，倦歌谣。嫌杀杜家乔。漫三杯、踞炉觅句，断送春宵。
泛舟上湘口馆
沈辽（宋代）

潇水漫南来，湘川趣东下。二水始相会，清豪不相藉。

山回石濑出，木老脩烟嫁。泛泛白蘋洲，林风媚如画。

宿昔感骚愤，幽兴遥相借。不谓垂老年，羁孤穷山舍。

潮来刺舟去，孤月临清夜。安得跨鲸鱼，不复人间化。
刘东郊归自关中述华山之游为作诗纪之
尤怡（清代）

刘君新从华阴归，为我口述华山游。华山巀嵲五千仞，金精白气西作秋。

初向云台辨云树，已是希夷栖隐处。足捷如骑酒家龙，眼明未厌公超雾。

径回路绝飞鸟还，青壁杳蔼凌云端。停策仰望坐叹息，安得羽翼临风翻。

垂垂铁绠一千丈，烈日长风久摩荡。半足入壁出壁间，双手缘云上云上。

苍龙当我来，兀奡露半背，我欲踏之势恐坠。不知天际去之几，俯视人间已无地。

此时贾勇气转健，矫首三峰忽当面。峰顶玄鹤鸣向人，云中玉女遥相见。

仰天长啸天宇空，浩浩万里来罡风，幸不吹堕尘埃中。

五陵北原青未已，黄河无声流向东。平生浪迹长游衍，太华峰头足萧散。

以兹顿遣胸中忧，却使云泉今尚婘。吾闻此语心茫然，天池仙掌纷眼前。

忽忆十年意不乐，魂梦却堕东峰巅。何时拄杖凌紫烟，仙人金液非我意，试看峰头玉井莲。
韩献肃公挽词三首
黄庭坚（宋代）

泪尽才难日，斯人遽陨倾。
冰枝忧木稼，食昴恨长庚。
名与具茨重，心如颍水清。
堂堂万夫表，直作闭佳城。
次韵汪子与
陶梦桂（宋代）

生来骨相不如人，那更心空似此君。
一见好书惟恐尽，每逢佳客怕言分。
自知原宪贫非病，莫问琴张达是闻。
吟罢不知身已老，莫教万里净无云。
菩萨蛮
沈蔚（宋代）

春城迤逦层阴绕。青梅竞弄枝头小。江色雨和烟。
行人江那边。好花都过了。满地空芳草。落日醉醒闲。一春无此寒。
永遇乐（赠雍宅璨奴）
晁补之（宋代）

银烛将残，玳筵初散，依旧愁绪。醉里凝眸，娇来纵体，此意难分付。怜伊只似，风前轻燕，好语暂来还去。重楼静，珠帘休下，待扫画梁留住。

青娥皓齿，云鬟花面，见了绮罗无数。只你厌厌，教人竟日，一点无由诉。如今拚了，萦眠惹梦，没个顿身心处。深诚事，骖鸾解佩，是许未许。
和玉汝赠收上人
韩维（宋代）

道得都来是八成，圣无功用已非灵。
凭君谛视丹霞路，依旧云山点点青。
不出偶成二首 其一
张耒（宋代）

老人杖履一茅亭，花谢西园不复扃。翠被一方都盖覆，红妆数子尚娉婷。

可怜莺蝶狂都歇，颇觉风云意有营。闻说陂田雨三尺，远城酾水种春粳。
赠蔡季通
蔡元定乡人（宋代）

掘尽人家好丘陇，冤魂欲诉更无由。先生若有尧夫术，何不先言去道州。
思家五首 其一
方回（元代）

忆昔年垂五十时，紫阳山下结茅茨。閒花野竹三间屋，皓月清茅万首诗。

得罪权臣常自笑，逃名市隐复奚疑。寿登钓渭真惭愧，不学空令有四儿。
七月朔日箨石招同地山少宰小集山斋为鸿博同年之会次韵书箨石所画三友图后 其一
申甫（清代）

山馆凉生面面风，何分宾主此情同。故人海内今余几，往事樽情话不穷。

各有姓名留荐牍，尽多酬唱入诗筒。衰迟倍切齐年谊，气类相关在始终。
挽赵鼎之
陆文圭（元代）

太息佳公子，樽中了此生。
吐茵人不怒，骂坐客皆惊。
此疳名垂就，南柯梦已成。
老亲并弱子，此恨客为平。
虢国夫人夜游图
苏轼（宋代）

佳人自鞚玉花骢，翩如惊燕蹋飞龙。
金鞭争道宝钗落，何人先入明光宫。
宫中羯鼓催花柳，玉奴弦索花奴手。
坐中八姨真贵人，走马来看不动尘。
明眸皓齿谁复见，只有丹青余泪痕。
人间俯仰成今古，吴公台下雷塘路。
当时亦笑张丽华，不知门外韩擒虎。
醉太平·春晚
辛弃疾（宋代）

态浓意远。眉颦笑浅。薄罗衣窄絮风软。鬓云欺翠卷。
南园花树春光暖。红香径里榆钱满。欲上秋千又惊懒。且归休怕晚。
经筵词二十首 其十五
陆深（明代）

绿琉璃殿洞重门，黼扆中陈拥至尊。传与太官供酒饭，两班文武尽承恩。
期平叔兄不至
赵汝回（宋代）

兄昔别我游衡麓，我亦东吟石桥瀑。
八年能几会函书，弟今白头兄何如。
河水流澌雪风恶，梧桐渡口孤舟泊。
山房夜坐兄不来，蜡梅花拆灯花落。
怀安官舍病起九日作
苏元老（宋代）

篱菊今年拆最繁，绕丛新折上雕盘。病知佳节霜风冷，喜对高堂骨肉欢。

久废笑歌慵饮酒，只闻儿女劝加餐。如何猛下藜床去，又逐鸳鸿振羽翰。
渔
赵友直（宋代）

垂竿终日坐苔矶，两岸芦花作雪飞，
鱼在深波刚不食，蓑披一片冻云归。
夏夜
姚合（唐代）

闲斋深夜静，独坐又闲行。
密树月笼影，疏篱水隔声。
断猿时叫谷，栖鸟每摇柽。
寂寞求名士，谁知此夕情。
小游仙 其一
潘焕媊（清代）

绿衣骑马色无伦，玉蕊开时艳照人。天上名花多异种，问渠何事爱红尘。
立秋前一日喜雨
翁寿麟（清代）

黑云如磐低压楼，一雨作凉天欲秋。清淮倦客无一事，倒枕卧欲檐瀑流。

今春江南苦不雨，行人道路面焦土。忽然淫雨四十日，屐齿滑滑泥没膝。

远念家山纵豺虎，干戈满地斯民苦。喜看早稻花满田，黄云压野期眼前。

浮生飘泊亦何恨，年丰苦盼东南天。
南园杂咏·水月轩
陈宓（宋代）

日夕风定时，上下映毫发。
那堪秋夜半，深处着明月。
春日怀秦髯
李彭（宋代）

山雨萧萧作快晴，郊园物物近清明。
花如解语迎人笑，草不知名随意生。
晚节渐于春事懒，病躯却怕酒壶倾。
睡余苦忆旧交友，应在日边听流莺。
登秀山咏云（宜可在谴谪时，故托寓如此）
韩宜可（明代）

突兀峰峦入翠微，白云如练久相依。
只堪仙子裁春服，曾与君王补衮衣。
风里卷舒还有态，眼前聚散本无机。
一从醉抱山头石，未得从龙万里飞。
夏夜
陆游（宋代）

萤火喜暗庭，桐叶矜冷雨。
幽人悄不寐，独夜谁与处！乾坤信无情，岁月遽如许。
明发视镜中，鬓丝添几缕。
题林氏读书堂
陈宓（宋代）

四壁无尘坐绛帷，邻家清晓听唔咿。
圣贤凛凛长相面，爵禄骎骎讵可辞。
问字有人携酒款，诵经终岁不园窥。
我来自恨相逢晚，嗣此敲门惬所思。
采药
屈大均（明代）

采药复何事，持筐入翠微。平生多远志，白首未当归。

露湿花粘足，云乾月在衣。蝉声与流水，自喜赏音希。
呈安抚使赵端明
释净真（宋代）

海沸江河水接连，居民冲荡益忧煎。
投身直入龙宫去，要止惊涛浪拍天。
还家
区仕衡（宋代）

刍荛计已非，戆直得全稀。
久病畏风露，深居思蕨薇。
豹藏宁是隐，鸟倦早知归。
但有黔娄妇，犹堪老布衣。
双清堂醉卧
陆游（宋代）

客里逢秋醉似泥，空堂独卧意凄迷。
乱号庭树西风急，斜挂城楼北斗低。
末路敢贪请鹤料，微官久厌驾鸡栖。
平生玉局经行地，拟乞冰衔隐剡溪。
灯夕
陈梦庚（宋代）

人生能看几番灯，强倚灯花听竹声。玉管吹残梅外雪，星毬撰出雨边晴。

人行香雾不知夜，儿傲饥雷看到明。梦破春风感留滞，老书移就短长檠。
好事近（十二之六）
陆游（宋代）

挥袖别人间，飞蹑峭崖苍壁。寻见古仙丹灶，有白云成积。

心如潭水静无风，一坐数千息。夜半忽惊奇事，看鲸波暾日。
和江邻几学士桃花
欧阳修（宋代）

草上红多枝上稀，芳条绿萼忆来时。
见桃著子始归後，谁道仙花开落迟。
送了禅人
释慧远（宋代）

未明定观三千界，且看江西十八滩。
照出芙蓉城下月，金波影裹麦秋寒。
游梅坛有感
吴季先（宋代）

小立仙坛挹斗箕，著身高处觉天低。
南昌吏隐清风在，唤醒时人局面迷。
赠节推黄华南之庆远
黄廷用（明代）

圣朝两露方优渥，才隽如君得远行。杖钺百变清鸟道，停车五岭听猿声。

前山积雾迟开郡，古木斜阳早闭城。从此著书消岁月，不专鞠狱使人平。
万历五年春有献五色鹦鹉者诏入之恭赋二首
沈明臣（明代）

日御文华说五经，鸟言虽巧未曾听。
长廊上苑东风里，寂寂无声对画屏。
寄怀二十首
赵蕃（宋代）

早起阴晴殊未分，杜鹃何许叫深云。
眼中忽尔生新句，何异风行水面纹。
感二子
欧阳修（宋代）

黄河一千年一清，岐山鸣凤不再鸣。
自从苏梅二子死，天地寂默收雷声。
百虫坏户不启蛰，万木逢春不发萌。
岂无百鸟解言语，喧呼终日无人听。
二子精思极搜抉，天地鬼神无遁情。
及其放笔骋豪俊，笔下万物生光荣。
古人谓此◇天巧，命短疑为天公憎。
昔时李杜争横行，麒麟凤凰世所惊。
二物非能致太平，须时太平然後生。
开元天宝物盛极，自此中原疲战争。
英雄白骨化黄土，富贵何止浮云轻。
唯有文章烂日星，气凌山岳常峥嵘。
贤愚自古皆共尽，突兀空留後世名。
山茶
黎扩（明代）

叶苦寒摧绿，花愁雪妒红。
自知荣适晚，不敢恨春风。
哭宣城善酿纪叟
李白（唐代）

纪叟黄泉里，还应酿老春。
夜台无晓日，沽酒与何人？(版本一)

戴老黄泉下，还应酿大春。
夜台无李白，沽酒与何人？(版本二)
秋怀十首微云淡河汉疏雨滴梧桐为韵
杨冠卿（宋代）

古人例躬耕，我坐老无断。
勇为梁父吟，已愧杜鹃唤。
幽幽桃华源，尚不知有汉。
妇子彼何为，徒使人意乱。
梯飙惠酒且有和篇用韵为谢 其一
林希逸（宋代）

襆被当年去省房，村沽空忆御流香。花城不靳分新酿，应笑三升恋帝乡。
弹棋歌
韦应物（唐代）

园天方地局，二十四气子。刘生绝艺难对曹，

客为歌其能，请从中央起。中央转斗破欲阑，

零落势背谁能弹。此中举一得六七，旋风忽散霹雳疾。

履机乘变安可当，置之死地翻取强。

不见短兵反掌收已尽，唯有猛士守四方。四方又何难，

横击且缘边。岂如昆明与碣石，一箭飞中隔远天。

神安志惬动十全，满堂惊视谁得然。
兵退后作
钱宰（明代）

朔风号枯枝，长夜何漫漫。
微月出复没，零露凄以漙。
露漙不足悲，严霜为之寒。
饥乌下丛薄，猛虎鸣其间。
鬼灯照虚馆，落叶何珊珊。
萧萧远征人，载歌《行路难》。
我心增惨戚，岂不思东还。
欲济川无梁，中道多阻艰。
弱子病且死，老妻方忧患。
明将登前途，念我衣裳单。
斧冰汲涧水，采薪事朝餐。
慨彼《下泉》诗，悠然起长叹。
闺怨·去年离别雁初归
张纮(唐)（唐代）

去年离别雁初归，今夜裁缝萤已飞。
征客近来音信断，不知何处寄寒衣？
为顾生题其父太保公临赵承旨双松图
王世贞（明代）

岁晏郁秀色，双虬挂晴空。下有李元礼，谡谡松间风。

谁将一帧素，写此千尺雄。承旨昔胜流，太保时宗工。

岂必论形似，心赏泠然同。乔木存故家，甘棠比遗踪。

新篇并嵯峨，流沈各青葱。置子高堂上，白云或从中。
菩萨蛮（赏梅）
赵长卿（宋代）

梅花有意舒香粉。舒香已得先春信。香与露华清。露浓愁杀人。

酒多愁愈重。此意谁能共。泪湿染衣斑。夜霜金缕寒。
和襄阳徐相公商贺徐副使加章绶
王传（唐代）

朱紫联辉照日新，芳菲全属断金人。华筵重处宗盟地，

白雪飞时郢曲春。仙府色饶攀桂侣，莲花光让握兰身。

自怜亦是膺门客，吟想恩荣气益振。
客中度岁
陆文圭（元代）

历遍青徐路，东风送人凉。
车中守残残，道上不新正。
椒酒今谁献，桃符旧未更。
故园梅正发，一见玉峥嵘。
遭乱
刘崧（元代）

遭乱无完物，还家有病躯。夜眠愁枕席，晚食愧盘盂。

败壁狐狸入，虚檐鸟雀呼。犹传征敛急，倚杖一长吁。
步韵答卫勉斋文学
梁兆奇（明代）

空谷兰开夜自香，蒹葭秋色露为霜。高情客有淇园赋，多病人疏剡水航。

郢上雪飞三楚暮，江间鸿下一天长。陆离盘错知何售，摇落砧声动晚凉。
白艾溪
胡楚材（宋代）

澎湃白艾溪，源恐从天落。
滩石剑戟列，喷怒波势恶。
篙工手眼亲，飞舫过如箨。
达阻有长桥，轻虹□寥廓。
参天树列幢，夹岸如山削。
中有钓鱼郎，扁舟□寂寞。
俗眼急势利，问此何足乐。
不钓沧海鳌，须脍潮州鳄。
胡为持一竿，默在艾溪脚。
我且笑不答，自歌还自酌。
日暮鼓枻归，风埃满城郭。
杂曲歌辞。十二月乐辞。七月
李贺（唐代）

星依云渚冷，露滴盘中圆。好花生木末，衰蕙愁空园。

夜天如玉生，池叶极青钱。仅厌舞衫薄，稍知花簟寒。

晓风何拂拂，北斗光阑干。
雪中六解
姜夔（宋代）

塞草汀云护玉鞍，连天花落路漫漫。
如今却忆当时健，下马题诗不道寒。
次韵答德化尉郭功甫遂以送之
梅尧臣（宋代）

江南有嘉禽，乘春弄清吭。
流音入我耳，慰惬若获贶。
朝听已孤高，暮听转幽旷。
何多燕雀群，声迹不相傍。
始闻汾阳生，文行众所谅。
独哦青山间，悼古或悲怆。
弃官不屈人，颇学陶元亮。
是时予爱之，颜采莫得望。
倏然能见过，远涉丹湖浪。
袖携一卷诗，行橐更无长。
固与俗人殊，於焉识敦尚。
嗟嗟二千石，不知子所向。
骇子发论高，万仞耸孤嶂。
又如决河湍，捧土安可障。
吾方叹环材，恨未逢良匠。
信哉骐骥驹，谁用伯乐相。
自从昔还朝，汩汩走俗状。
未尝寄子书，子言今行行。
亦似昧相知，曾非事高闶。
把笔诚不勤，强意乃为妄。
兹晨去湓城，聊以和子唱。
子辞犹瀑布，敢挹不知量。
王戎不取道旁李
佚名（南北朝）

王戎七岁，尝与诸小儿游。看道边李树多子折枝，诸儿竞走取之，唯戎不动。人问之，答曰：“树在道边而多子，此必苦李。”取之，信然。
乱后书事寄同志
杜荀鹤（唐代）

九土如今尽用兵，短戈长戟困书生。思量在世头堪白，

画度归山计未成。皇泽正沾新将士，侯门不是旧公卿。

到头诗卷须藏却，各向渔樵混姓名。
马上口占咏席帽
许及之（宋代）

本是田间荷笠身，不堪重戴压乌巾。苦无谏语遮羞得，其奈旁观冷笑人。
和何元清韵九绝
王炎（宋代）

青眼虽惭阮嗣宗，为君解榻席相重。
菜羹蔬食能甘否，自昔人言俭易容。
杂咏十首酬汪镇卿
林景熙（宋代）

汉日落西崦，孤彗明中州。
玄德负英猛，欲挽无万牛。
龙凤一已逝。期人复安求。
区区守江左，老此以菟裘。
大义固不识，卑哉孙仲谋。
秋晚游普耀寺
宋之问（唐代）

薄暮曲江头，仁祠暂可留。山形无隐霁，野色遍呈秋。

荷覆香泉密，藤缘宝树幽。平生厌尘事，过此忽悠悠。
送史申之峡州
司空曙（唐代）

峡口巴江外，无风浪亦翻。蒹葭新有雁，云雨不离猿。

行客思乡远，愁人赖酒昏。檀郎好联句，共滞谢家门。
诗一首
晁宗悫（宋代）

鍊矿成金得宝珍，鍊情成性合天真。相逢此理交谈者，千百人中无一人。
挽于湖
施士衡（宋代）

涌泉词笔坐中惊，天付斯文以道鸣。独步蟾宫丹桂选，濡毫纶道紫微清。

绝弦恸哭人琴丧，埋玉凄凉柱石倾。一见那知成永别，重来天路问骑鲸。
呈中竺雪屋和尚
释云岫（宋代）

重重法界华严境，烟柳满城春正深。
弹指门开相见后，善财灰尽一生心。
郊居
俞德邻（宋代）

野径晴霏敛，江郊夏日凉。梦中知是蝶，还复是蒙庄。
题洛阳观音院牡丹
李建中（宋代）

花谱名将第一论，洛中最是此花繁。
不当更道木芍药，枝上恐伤妃子魂。
閒题 其一
叶杲（宋代）

县花初种已成林，三尺儿童父母心。堂上春风生意足，弦歌一曲尽清音。
和谹父连雨快晴 其一
王洋（宋代）

十日雨易满，一鸠呜更多。开眉初对月，生耳不忧禾。

兔走无留迹，轮空不受它。乘风若归去，九虎莫谁何。
秋愁芦塘道中作
国梁（清代）

弱岁爱秋爽，不知秋气悲。屈宋倡哀怨，艺林多微词。

中年渐知味，古人非吾欺。经今将半百，百感丛幽私。

揽衾中夜起，非为生别离。无故坐嗟叹，非关老与卑。

有事忽如忘，无事或不怡。迩来日迈征，贸贸驹隙驰。

秋亦不暇问，悲亦不暇思。只有梦境恶，乱线不可治。

中肠忽怦怦，冲心寒一丝。此间有鬼物，凭之不自知。

安得长迈征，兼无梦寐时。
泛西湖
刘克庄（宋代）

桂湖亦在西，岂减颍与杭。
丹桥抗崇榭，渌波浮轻航。
休沐陪胜饯，轩盖何炜煌。
停桡藕华中，一目千红裳。
讵知白昼永，但觉朱夏凉。
古洞半芜废，仙人今在亡。
踞石散醉发，吸涧浇吟肠。
延缘缭溪步，诘曲经禅房。
野鸟啼密竹，高蝉嘒疏杨。
虽无丝管乐，谈论谐宫商。
诸君敏于诗，援笔如蜚翔。
顾予乏华藻，山鸡追鸾皇。
颇能读古碑，所恨侵夕阳。
明发复扰扰，前游未可忘。
鼓角楼初成 其一
黄裳（宋代）

峥嵘南揖展旗山，旗鼓相临缥缈间。雷动满城春不去，龙吟今日剑须还。
赠孙广伯
吕本中（宋代）

人皆笑君拙，我独喜君直。拙则世所无，直则未易识。

昔者中丞世，事主以一德。从容进退间，多士所取则。

朝廷九鼎重，冠冕万夫特。尘埃困大路，此老难再得。

至今门下士，必以身许国。孰知强弩末，而有百钧力。

贤孙后来秀，见我好颜色。收功却扫中，欲任门内责。

空弮入善阵，匹马见勍敌。不嫌不识察，但恨无此获。

欲赤莫如丹，欲黑莫如墨。吾常持此言，以辨主与贼。

苟无牛羊害，则有天地塞。君能但拙直，亦莫忘黑白。
送相士管明甫
王炎（宋代）

名士多相识，吾乡亦旧游。
知君倦行役，见我小淹留。
道路双青眼，风霜一敝裘。
人中逢燕颔，早为说封侯。
送李留后守东平
刘敞（宋代）

少壮去人如水流，似君那作待祠侯。高谈每及功名际，出守真宽圣主忧。

麾下百城包海岱，道旁千骑拥貔貅。家声时论俱辉赫，世将宁为好畤羞。
池萍
刘学箕（宋代）

竹篱茅舍去相安，谁与移根入画栏。
尽道重帘妨暖日，疏枝却得获春寒。
高宗皇帝挽词
留正（宋代）

内禅尧咨舜，中兴夏配天。
鸿名光宝册，奎画动星躔。
静享仁人寿，书传圣政编。
永言天下养，胡不万斯年。
夫以因于闲暇採集巴句幸寄孔目五言二十韵伏
释道猷（宋代）

多幸遭逢处，知交信有恩。
偏承相见重，频沐厚光荣。
眷恋常推许，人情每普平。
水龙吟 周总领生朝
张元干（宋代）

水晶宫映长城，藕花万顷开浮蕊。红妆翠盖，生朝时候，湖山摇曳。

珠露争圆，香风不断，普熏沈水。似瑶池侍女，霞裾缓步，寿烟光里。

霖雨已沾千里。兆丰年、十分和气。星郎绿鬓，锦波春酿，碧筒宜醉。

荷橐还朝，青毡奕世，除书将至。看巢龟戏叶，蟠桃著子，祝三千岁。
龟堂自咏
陆游（宋代）

采藤持织履，剥楮治为冠。
看剑心空壮，骑驴骨本寒。
病多辞酒伴，老甚解祠官。
赖有扁舟在，秋涛万里宽。
和食蕨三首
廖行之（宋代）

放箸朝来颇不贫，野盘春蕨正宜人。
玉条缕缕东风软，惭愧山家为荐新。
朱宗良方士功朱贞吉朱巍甫朱佳甫赵脩甫彭稚脩邀集竹在亭得秋字
欧大任（明代）

豫章城下系扁舟，暂得南皮一日留。颂酒二豪先酩酊，称诗七子尽风流。

仙才已过周封史，帝胄谁如汉小侯。脩竹檀栾池水在，可因枚乘托千秋。
寿胡运使
刘阆风（宋代）

青原连峰郁嵯峨，中产瑞石如金螺。
清淑之气孕秀多，蜿蟺礴无偏颇。
间世人杰文星罗，六一鸣道继雄轲。
忠简名节森聱牙，乃孙所学能传家。
天孙为织云锦窠，五凤装楼龙作梭。
吐祠摛藻正而葩，纬国经邦真土苴。
暂屈计台烦抚摩，飞刍免粟汉萧何。
专城治郡政不苛，分医散药起札瘥。
幻出东湖十里荷，百花蔽亏万柳遮。
民不知劳在咄嗟，涂歌里咏自吟哦，
坐致金穰玉烛和。登城万宝丰百嘉，
黍稷稻粱菽禾麻。维时秋律灰吹葭，
玉宇凉生雨乍过。银河夜静风无波，
祥烟瑞霭纷交加。只说牛女此会佳，
谁知神仙降云车。中驱下扶走乘戈，
玉妃拥卫不撝呵。童女十二颜如花，
乘鸾吹箫静无譁。弹璈戛玉献琵琶，
琴奏双成瑟女娲。仙掌金茎吸露华，
西凉蒲萄胜流霞。桃实如蟠枣如瓜，
祝公千百算增遐。公持玉节镇龙沙，
我领辕门吉水涯。一水东西骋望赊，
安得共泛张骞槎。秋风阊阖鸣玉珂，
公归调鼎我盐蟺醝，持衡不致斤两差。
诗寄柏梁愧猗那，因词见意倘可歌。
贺新郎·酬辛幼安再用韵见寄
陈亮（宋代）

离乱从头说。爱吾民、金缯不爱，蔓藤累葛。壮气尽消人脆好，冠盖阴山观雪。亏杀我、一星星发。涕出女吴成倒转，问鲁为齐弱何年月。丘也幸，由之瑟。
斩新换出旗麾别。把当时、一桩大义，拆开收合。据地一呼吾往矣，万里摇肢动骨。这话霸、只成痴绝。天地洪炉谁扇鞴，算於中、安得长坚铁。淝水破，关东裂。
同郯九成过玉山舟中联句
杨维桢（元代）

城角初升旭日暹，舵楼东向起遐瞻。鳌头直下痴云暗，鹢尾徐遐破浪恬。

野色微明金水曲，清江隐见玉山尖。雨收幕燕檐牙起，风飐樯乌帆腹添。

波影白翻鸥个个，烧痕青出麦纤纤。弋来野鹜毛全蜕，笱得冰鱼口尚噞。

解箨上萌莲菂苦，泼醅新盎蜜脾甜。避船好鸟机先识，入座江花手自拈。

未必江山惟客有，也知吏隐许吾兼。桃花不隔仙源路，诗就宁辞晷刻淹。
渡江
李于潢（清代）

鱼龙寂寞大江空，万里帆樯落眼中。北固夕烟连海白，南徐晓日彻天红。

多情山色留秦辇，无赖潮头打宋宫。携取金尊登绝顶，妙高台上吊群雄。
朝中措
程垓（宋代）

矮窗西畔翠荷香。人在小池塘。何事未拈棋局，却来闲倚胡床。

金盆弄水，玉钗亸鬓，妆懒何妨。莫道困来不饮，今宵却恨天凉。
望骑马郎
施肩吾（唐代）

碧蹄新压步初成，玉色郎君弄影行。

赚杀唱歌楼上女，伊州误作石州声。
杂兴五
方一夔（宋代）

由来势退不英雄，谁怨天公苦不公。虫臂鼠肝俱造化，草妖木怪尽神通。

百年身世浮沤里，大地山河旷劫中。巧拙贤愚俱莫问，此生元只似虚空。
大堤曲
李白（唐代）

汉水临襄阳，花开大堤暖。
佳期大堤下，泪向南云满。
春风复无情，吹我梦魂散。
不见眼中人，天长音信断。
江神子·送翁五峰自鹤江还都
吴文英（宋代）

西风一叶送行舟。浅迟留。舣汀洲。新浴红衣，绿水带香流。应是离宫城外晚，人伫立，小帘钩。
新归重省别来愁。黛眉头。半痕秋。天上人间，斜月绣针楼。湘浪莫迷花蝶梦，江上约，负轻鸥。
送王太尉赴诏二首
魏野（宋代）

三朝元老状元稀，乞赴彤庭诏便依。
金鼎位高将正拜，璧田家近恐妨归。
殊恩每过莓苔径，别泪偏沾薜荔衣。
从此征车东去后，甘棠风物减光辉。
赠赵太虚画竹石
白玉蟾（宋代）

竹魂竹魄竹精神，飞落潇湘淇水濒。
千竿万午竞青翠，吹风饮露千来春。
先生笔端自风雨，惊起竹魂无着处。
一点水墨化成龙，龙孙飞去鵞溪住。
先生把笔无逡巡，造物不敢私为春。
新梢劲节森寒玉，鸾凤无处栖梦魂。
晋人神仙如孙且，画竹每每天作雨。
唐人神仙如张臻，画竹每每闻雁鸣。
先生自得入神手，一竿两竿发於酒。
当时大醉呼墨奴，一笔扫出竹千亩。
酒力安能夺化工，先生炼就金丹红。
一粒阳光照肺腑，森罗万象罗心胸。
有时持出风竹叶，银海不寒皆震慑。
有时持出雪中枝，恍如冻碧欺涟漪。
复能濡墨作石块，天然峭拔古且怪。
沙中伏虎草中犀，教人持向蓬莱卖。
竹之清虚石坚硬，以此发明真性命。
使人观石及爱竹，知有真个赵元静。
先生醉时常风颠，世人眼孔无神仙。
我今珍藏数本画，云鹤来也公归天。
送剡客
薛逢（唐代）

两重江外片帆斜，数里林塘绕一家。门掩右军馀水石，

路横诸一旧烟霞。扁舟几处逢溪雪，长笛何人怨柳花。

若到天台洞阳观，葛洪丹井在云涯。
题画 其三
徐枋（明代）

山围空翠扑人来，松起寒涛去复回。尽日看山浑不厌，茅斋低傍白云隈。
读齐己上人集（一作栖蟾诗）
尚颜（唐代）

诗为儒者禅，此格的惟仙。古雅如周颂，清和甚舜弦。

冰生听瀑句，香发早梅篇。想得吟成夜，文星照楚天。
夜坐 其一
沈与求（宋代）

娟娟微月小窗东，竹里寒声啸夕风。孤客坐来惊岁晚，推愁不去酒杯空。
连日雪未能多曾无逸见惠二首遵欧苏律禁体物语及用故事走笔次韵 其一
张镃（宋代）

鹊冻听无语，鸥饥望不飞。纵饶居士爱，亦自到园稀。

入幕灯生晕，飘池水长肥。何能巧模写，吟思欠幽微。
满江红（冬至）
陈三聘（宋代）

薄日轻云，天气好、相将祈谷。民情喜、颂声洋溢，清风斯穆。饮酒不多元有量，吟诗无数添新轴。对古人、一笑我真愚。君无俗。

斜川路，经行熟。黄花在，归心足。问渊明去后，有谁能属。神武衣冠惊梦里，江湖渔钓论心曲。但从今、散发更披襟，谁能束。
挽林侍郎二首
刘克庄（宋代）

端平初偶忝朝班，亲见仙枝折广寒。
揭晓名高推虎榜，凌云赋奏动龙颜。
烹桑犹记攻京尹，谏草何妨上史官。
膜外浮荣姑勿论，长留公是在人间。
送茶头并化士 其六
释慧空（宋代）

今我老无崖险句，送人行不折杨花。前头有问又须道，黄面禅和吃酽茶。
客观余孝经传感而有作
张九成（宋代）

古人文莹理，后人工作文。
文工理愈暗，纸札何纷纷。
君看六艺学，天葩吐奇芬。
诗书分体制，礼乐造乾坤。
千歧更万辙，要以一理存。
如何臻至理，当从践履论。
跋涉经险阻，冲冒恤寒温。
孝弟作选锋，道德严中军。
仰观精俯察，万象入见闻。
不劳施斧凿，笔下生烟云。
高以君尧舜，下以觉斯民。
君如不我鄙，时来对炉熏。
南塘
金君卿（宋代）

二月江南烟雨多，南塘一夜涨春波，
堤边游女最归晚，争引渔舟作棹歌。
倦征
欧阳修（宋代）

沈约伤春思，嵇含倦久游。
帆归黄鹤浦，人滞白苹洲。
乳燕差池远，江禽格磔浮。
物华真可玩，黑鬓恐逢秋。
虞美人·张帆欲去仍搔首
陈与义（宋代）

张帆欲去仍搔首，更醉君家酒。吟诗日日待春风，及至桃花开后却匆匆。
歌声频为行人咽，记著樽前雪。明朝酒醒大江流，满载一船离恨向衡州。
琴调相思引
仇远（元代）

鸦墨斜行印粉香。倚楼凝望过鸿将。寸心天远，月冷梦浮湘。

题恨谩留诗叶小，合欢空恋舞衣长。旧愁千斛，深浅倩谁量。
罗敷行
顾野王（南北朝）

东隅丽春日，南陌采桑时。楼中结梳罢，提筐候早期。

风轻莺韵缓，露重落花迟。五马光长陌，千骑络青丝。

使君徒遣信，贱妾畏蚕饥。
寿陆放翁三首
苏泂（宋代）

边松坐石日从容，故国灵光只我公。
岂有文章高海内，独将身世老山中。
丹头跃笋分明异，梅萼含椒即渐红。
千岁斯人要宗主，不妨留眼送归鸿。
七夕雨席上次陈平冈太史韵为 其二
黄廷用（明代）

用拙逢知己，云何卜此程。欲应天上会，漫道别时情。

泪滴河源浅，愁分曙色明。星桥犹可度，相望水盈盈。
松休操
王令（宋代）

蔚彼南山，有松其猗。
孰堂而基，孰坏不支。
远莫与识，其斩以狙猿之杙。
是近是度，谓家之无桷。
呜呼松乎，余归此休乎。
初伏大雨呈无咎
张耒（宋代）

初伏炎炎坐汤釜，长安行人汗沾土。谁倾江海作清凉，玄云驾风横白雨。

普陀真人甘露手，能使渴乏厌膏乳。且欲当风展簟眠，敢辞避漏移床苦。

清贫学士卧陶斋，壁上墨君澹无语。翰林但解嘲苜蓿，彭宣不得窥歌舞。

联诗得句笑出省，策马涉泥归闭户。床头馀榼定何嫌，窗外石榴堪荐俎。
戏彩堂前海棠
杨万里（宋代）

露揉两渍柳方浓，日晒风矄杏政烘。
秪有海棠非旋染，粟来大小便鲜红。
通新代者书偶作
宋伯仁（宋代）

庭阴日日杜鹃啼，问我胡为未赋归。
官况苦如梅豆小，人情轻似柳绵飞。
三年独自知操纵，两耳从他说是非。
瓜戍喜催新代者，獃衫应许换征衣。
春旱忽两五绝
刘克庄（宋代）

乐岁何尝饱，春阴忽又晴。
一之其可再，四者每难并。
鲁西至东平
高适（唐代）

沙岸拍不定，石桥水横流。问津见鲁俗，怀古伤家丘。

寥落千载后，空传褒圣侯。
喜雨投詹信州口号六首
赵蕃（宋代）

使君笑别赤城仙，来结山中大士缘。
仙佛将何佐佳政，但当惠我以丰年。
次韵东坡上元扈从三绝
秦观（宋代）

赭黄繖底望龙章，不断惟闻蜡炬香。
一片韶音归复道，重瞳左右列英皇。
笋
蒋华子（宋代）

头角崭崭露，江南四月时。
定应孤竹子，未脱老莱衣。
怒长搘苔石，旁行过棘篱。
不来能几日，渐学翠鸾飞。
郴江百咏并序·山阴堂
阮阅（宋代）

修竹苍苍似剡川，浮觞可继永和年。
不知谁有羲之笔，欲写兰亭第二篇。
江南曲
田锡（宋代）

金蝉饰绿云，细靨蕊黄新。
南浦解清佩，西谿采白苹。
密竹映深花，湖山日欲曛。
春肠知已断，脉脉两难亲。
好事近（灯花）
曹冠（宋代）

良月戒微寒，清夜祥烟馥郁。来报天庭喜事，现灯花金粟。

芝书奎画下层霄，宣召想来促。它日玉堂挥翰，赐金莲花烛。
入分宜界
赵文（宋代）

上岭或如兴，下岭复如拜。
是程多泥涂，拄杖端足赖。
脱屦去泥多，停车观水械。
偶然得一笑，更以苦为快。
田水终夜鸣，江浪怒澎湃。
听之不能睡，摩足了诗债。
旅吟 其一
释文珦（宋代）

故居抛水石，客路厌风霜。衰鬓从教短，馀生不愿长。
次宗司法云字韵
杜范（宋代）

我来縠水偿披云，秋堂霭霭生春薰。
落笔盘空斗神速，刮眼一破平生闻。
自笑黏黐日凭案，抽思索句曾未半。
弱步何由附天骥，肝胆轮囷惭寸管。
折桂令·赠罗真真
乔吉（元代）

罗浮梦里真仙，双锁螺鬟，九晕珠钿。晴柳纤柔，春葱细腻，秋藕珠圆。酒盏儿里央及出些腼腆，画帧儿上唤下来的婵娟。试问尊前，月落参横，今夕何年？
坏舵歌
李士瞻（元代）

南溟之鱼头尾黑，身长竟船头似铁。浮游偃蹇气欲吞，斜日昏冥映鬐鬣。

喣沫成烟浪花起，逐我船头趁船尾。恐是昔年未死之蠥龙，一经谴斥偕厉鬼。

舟中健儿眼尽白，弯弓拟之三复止。明日疾飙驱长云，巨帆高张万马奔。

舟卒思家穷力使，瞬息千里若不闻。捩舵逆指冲怒涛，歘如生马当春骄。

又如惊段且上干云霄，万里一息非为遥。须臾有声如裂帛，三百馀人同失色。

铁梨之木世莫比，今作舵根为水啮。是木之产非雷同，来自桂林日本东。

当时不惜千金置，便欲云仍传勿替。箕裘相绍近百年，甑已堕矣奚容言。

眼前生死尚未保，惟有号泣呼苍天。苍天高高若不闻，稽颡齐念天妃神。

我知天命固有定，以诚感神岂无因。少时风驯浪亦止，以舵易舵得不死。

我今幸尔同更生，开辟以来无此比。女娲氏，天妃神，补天护国相等伦。

世代虽异功则均，我皇开国同乾坤。一年四百万斛运，麾叱雷电役五丁，片艘粒米皆风汛。

财成本是神之功，直与天地传无穷。愧无如椽五色笔，磨崖刻颂惊愚蒙。
寄印老并招壁公
吴则礼（宋代）

半生阿印奇，不作俗子见。
罢说北固禅，去吃长芦饭。
堂中壁道人，大是一好汉。
遣意有或来，谁云可招唤。
蝶恋花
佚名（宋代）

十里绮罗香不断。
浴普静同江二李叔中道赋
韩维（宋代）

夜来飞雨濯残芳，绿遍童童佛树行。
把酒可劳悲暮节，振衣还自喜微凉。
清帘不下轻颺燕，别院时来暗霭香。
自是嵩阳欲归客，为公聊尽次公狂。
秋夜有怀陆都事玘
谢晋（明代）

飘风从何来，洒然凌我衾。展转不成寐，弥觉凉夜深。

念彼离居客，幽怀盈素襟。㷀㷀对馀烬，起坐正孤吟。

余亦感时迈，鬓缕飙已侵。何当展良觌，尽写乖违心。
宁庵即事
孙应时（宋代）

飕飕松风鸣，翳翳山景暮。
蝉声清有余，荷香美无度。
幽人曳杖吟，事胜心独悟。
平生寡世念，正是惬襟素。
坐看北斗移，竹叶明月露。
夜久寂无人，佳眠不知曙。
和元章春风三绝
郑刚中（宋代）

平分四序递收巧，岂但留情白与红。
莫讶晓来成谩诞，清微欲换舜弦风。
潮惠道中
刘克庄（宋代）

春深绝不见妍华，极目黄茅际白沙。
几树半天红似染，居人云是木绵花。
同谢十三赋盆池
刘敞（宋代）

碧沼含白水，动摇明镜光。浮沉见鱼乐，舒卷闻荷香。

赏玩兹有适，纷嚣因以忘。多君江湖意，不复疑坳堂。
送刘南史往杭州拜觐别驾叔
刘商（唐代）

兄弟飘零自长年，见君眉白转相怜。清扬似玉须勤学，

富贵由人不在天。万里榛芜迷旧国，两河烽火复相连。

林中若使题书信，但问漳滨访客船。
天基节静江祝圣乐语口号
李曾伯（宋代）

五叶尧蓂纪诞弥，庆流文祖已垂基。星明南极老人寿，春布东皇太乙时。

红入仙桃千岁实，青归御柳万年枝。岭民喜见升平象，拜手同赓天保诗。
中秋宿贵义岭下是夜无月
洪焱祖（元代）

乱山深处过中秋，只有风湍拍石头。赖是今宵无月色，若令月出转添愁。
湖塘夜归
陆游（宋代）

渔翁江上佩笭箵，一卷新传范蠡经。
郁郁林间桑椹紫，芒芒水面稻苗青。
云边筑舍分南北，陌上逢人半醉醒。
莫恨西村归路远，行前点点有飞萤。
端午内中帖子词·皇帝阁
王珪（宋代）

波生碧海露晨曦，争剽菖蒲集御卮。
见说太平无沴气，山中业艾独生迟。
羽师院假山
强至（宋代）

累石作危峰，轩然曲沼中。
山形在眉睫，人意自衡嵩。
影骇鱼虾避，路疑猨鸟通。
宦途尤巧险，匠手莫言工。
朱从事安诗挽词一首
苏籀（宋代）

文阶王命渥，驯侃洽乡闤。
末俗贾三倍，尤能赈百锾。
宗盟遵倚阙，邑落旧知潸。
翳翳佳城郁，鑱山殆弗删。
浪淘沙 薝葡 一名栀子
高濂（明代）

鼻观妙香通。雪里云封。自甘冷澹不求荣。六出一花重叠瓣，净土家风。

觅句对芳丛。为问掸宗。相看气味道和同。枝叶岁寒青不变，实傲霜红。
沙渚鸥盟
刘跃（元代）

平沙白日渚初晴，好共群鸥订旧盟。斜日荒凉云影落，清风浩荡雪衣轻。

海翁坐对应相狎，山客行随亦不惊。却笑当筵赋鹦鹉，疏慵久已谢浮名。
适园避暑作
徐咸安（清代）

不耐炎炎暑，还依漠漠阴。凉飔荷渚近，清响竹林深。

蚓笛参差奏，鱼鳞隐约沈。静观原自得，坐久豁幽襟。
题元四大家画幅合璧 其二 吴仲圭寒溪略彴
弘历（清代）

溪村待渡无轻舟，略彴支波当人脚。寒烟漠漠野塘秋，似有行人隔丛薄。

渔儿一棹破沧浪，短笛无腔随意乐。纷纷名利付青云，爱此萧閒兴所托。
马明生遇王婉罗
李翔（唐代）

彻骨金疮分已休，谢神妃护到灵丘。供承洞府知何地，洒扫云房不记秋。

金锁玉函虽照耀，宝书真篆敢窥求。龙胎未肯传初学，又逐安期万里游。
得寿藏于先陇之傍，俯酬素愿，感慨交怀
范成大（宋代）

密迩松楸地一隅，会心何必问青乌。
亢宗虽愧镇公子，没世尚从先大夫。
京兆汉阡贤问望，邢山郑冢俭规模。
家庭遗训君蒿在，不学邠乡画古图。
次韵子权京口夜宿见寄
王令（宋代）

寒江漠漠客帆稀，独泊扁舟望翠微。
已泻绿醽聊自适，更邀白鸟共忘机。
水闲海月寒初上，树尽秋城碧自围。
嗟我相思邈千里，不来同此两忘归。
王元渤自湖楚归赠之
曾几（宋代）

南池荷叶叠青钱，玉山门外君著鞭。
南池荷叶成青繖，问君东游何当返。
闻道湖州又楚州，旧隐故乡宜款款。
清晨剥啄叩我门，我不出门非是嬾。
不知何物苦相干，能令人热令人寒。
偶然脱命冰炭里，至今体不胜衣冠。
溪流落尽才如带，想见南池空聚块。
更无小鸭睡枯荷，况有红妆依翠盖。
眼看物变惜年光，明月黄花盍举觞。
知有中秋恐无分，须君满意作重阳。
寄台湾巡使六给事 其一
伊福讷（清代）

东华尘土应怜我，南海烟霞尽属君。惆怅暮春好时节，白沙红树草连云。
闲居感旧偶成十绝乘兴有作不复诠次 其三
吕本中（宋代）

璧老投冠去学禅，堂堂一鼓阵无前。平生老伴唯均父，马病涂穷不著鞭。
邵伯道中 其一
释道潜（宋代）

一道河流远接天，两行官柳复萧然。村舂历历鸣何处，彷佛孤烟落日边。
旅中杂兴五首
赵蕃（宋代）

炯炯冰玉姿，落落山林相。
问渠坐何事，斩伐伤神王。
更加束缚之，求市朱门傍。
渠虽不解言，我为成惆怅。
江城乱后
张佳图（明代）

夕阳衰草暮秋时，廛里荒凉客到迟。争向残骸夸义烈，孤城未肯竖降旗。
南乡子（十二首·西南乃产药之地，因此故为名）
萧廷之（宋代）

真汞与真铅。产在先天与后天。大要知时勤采取，玄玄。得穴何愁不作山。

进火要精专。审究前弦与后弦。屯卦抽添蒙卦止，难传。毫发差殊不结丹。
黄致政挽诗二首
王炎（宋代）

禄养更迎侍，消摇介寿康。
壮图虽偃屈，潜德竟辉光。
可惜今埋玉，无由自奠觞。
他年观上冢，千骑拥龙冈。
依韵和田虎通判兼呈品防签判四首 其四
陆佃（宋代）

春花秋叶两推移，未有涓尘补圣时。新识豹胎休负鼎，旧成蛇足谩持卮。

山如水墨屏间见，日向棋盘子上迟。便使北归应念此，白鸥黄鸟尽相知。
喜迁莺
李焕（南北朝）

风云嘉会，有英杰瑞时，来符平泰。子建才华，平阳勋业，流庆至今犹在。闾史卿来曾记，骨相堂堂庞艾。少年日，已心包云泽，名高嵩岱。

超迈人尽道，今代吏师，小试犹淹大。两路登车，三州出牧，游刃了无凝碍。便合进推荷橐，迤逦参陪天縡。愿从此，奉明君真相，优游千载。
真娘墓
李绅（唐代）

一株繁艳春城尽，双树慈门忍草生。愁态自随风烛灭，

爱心难逐雨花轻。黛消波月空蟾影，歌息梁尘有梵声。

还似钱塘苏小小，只应回首是卿卿。
古出塞曲
徐恪（清代）

烽烟照上京，饮马出长城。剑舞龙文合，旗张虎翼横。

行营留赞画，属国助军声。借问阴山北，曾知燕颔生。
汤泉行宫叠旧韵
弘历（清代）

地学华清宫，波回镜影空。人吟今夕月，树韵昨年风。

鸟散馀音在，山明远色同。所欣秋有稔，稍慰闾阎穷。
送莆守赵孟坚汝固司舶温陵
王迈（宋代）

君不见有唐元结守舂陵，湘湖一道盗纵横。独元所治一无犯，镇抚孤垒如金城。

又不见祁公曾作乾州牧，移镇凤翔何迅速。两州之民境上争，先把州麾后钧轴。

使君来莆全似元，精明旗帜张辕门。威风惠雨相劘拂，鼠辈不敢闯吾藩。

使君去莆仍似杜，截镫遮留喧道路。吾莆赤子方有依，泉何为者争吾父。

我将软语劳莆人，此地幸与泉为邻。刁斗相闻邹近鲁，瘠肥不比越视秦。

使君风采压人望，莆亦倚泉为保障。渠魁缚致藁街前，四野腥膻行涤荡。

长淮以北多风埃，社稷正倚经纶才。出平西贼入衮绣，一韩一范何人哉。

书生自顾老无力，不能从公取俘馘。愿将诗颂纪中兴，浓墨大字书浯石。
偈公六十五首
释咸杰（宋代）

利剑斩虚空，万象鸣啵啵。
年年向斯辰，令倍发恶。
宋元献公挽辞三首 其二
韩维（宋代）

俭是终身事，书无释手时。搯膺谁戒妾，易箦自呼儿。

冠剑平生象，箫笳一品仪。邦人知所法，宸篆表忠规。
赵昌江梅山茶
赵佶（宋代）

赵昌下笔摘韶光，一轴黄金满斛量。借我圭田三百亩，真须买取作花王。
减字木兰花（圣节鼓子词）
姚述尧（宋代）

薰风解愠。手握乾符躬揖逊。廊庙无为。天子亲传万寿卮。

恩覃湛露。和气欢声均海宇。嵩岳三呼。父子唐虞今古无。
浣溪沙·辛亥正月二十四日发合肥
姜夔（宋代）

辛亥正月二十四日，发合肥

钗燕笼云晚不忺。拟将裙带系郎船。别离滋味又今年。
杨柳夜寒犹自舞，鸳鸯风急不成眠。些儿闲事莫萦牵。
次韵退翁雪中书事 其一
赵鼎（宋代）

营邱图画展霜绡，眩转寒光鉴影摇。更待东风开夜色，月明洛水断冰消。
九月二日梦後寄裴如晦
梅尧臣（宋代）

裴生安健否，试问雁经过。
处士赋鹦鹉，将军养骆驼。
食鱼今饱未，索米奈贫何。
昨夜分明梦，持书认篆窠。
小松
章孝标（唐代）

爪叶鳞条龙不盘，梳风幕翠一庭寒。

莫言只是人长短，须作浮云向上看。
游风水洞
许遵（宋代）

水洞连风洞，精蓝两洞前。山高易藏日，树老不知年。

板有华宗什，名留少傅篇。烟波门外境，寂寞变桑田。
孝显追送至沙溪书所见以别
赵蕃（宋代）

白云英英行空山，白鹭矫矫去复还。
雨声骤来却小住，树色全绿或半殷。
谁家有屋茅三间，舂声未断横炊烟。
刈禾虽阻得治圃，造物所惠无一偏。
我亦愿此坐无田，千里顾上西江船。
经年扰子曾未厌，更烦车马相追牵。
客中无酒可醉子，聊书所见为别言。
偈颂一百零二首
释慧远（宋代）

会得浮山两错，佛祖从头架阁。
若还依旧宁馨，若极黄病白鹤。
读书东林书院追怀邵文庄公二首 其二
黄世则（清代）

叔世难容真士夫，阉刘倾轧一身孤。拂衣径向山中去，滴露朝研点易朱。
颂石头和尚草庵歌 其三十一
释印肃（宋代）

遇祖师，不契玄机道愈疏。灵知不是目前法，目前无法可名模。
静庵曾伯虞
周必大（宋代）

往闻郭林山，学易之指南。艮斋从其子，议论青出蓝。

授徒兰溪上，妙理常穷探。真旨传何人，著录推静庵。

称疾似玄晏，观复师老聃。芸芸已归根，吊客无多谈。
调笑令
熊象慧（清代）

行客。行客。怕听枝头啼鴂。归来又起离愁。独坐思亲泪流。流泪。

流泪。镜里容颜憔悴。
寄吕谦益卿三首
赵蕃（宋代）

诲我肱三折，思君肠九回。
尽忠真药石，欲报异琼瑰。
交道孰云丧，古风今未颓。
狂言喙三尺，百罚酒深杯。
穗粟
张嵲（宋代）

世乱弃禄仕，居闲食苦贫。
置田上庸山，稍依农亩邻。
岁入无几何，诛求方荐臻。
老农幸导我，播植当自勤。
晨起具餱粮，伐木西涧滨。
畲田去岁秋，稸粟今年春。
肥硗半百亩，良苗生已匀。
监督课子弟，耘耔烦隶人。
所望在一饱，讵敢悲苦辛。
及此岁将晏，场功躬自亲。
所得未偿费，相顾但深颦。
归去且读书，愧兹百年身。
赠何中丞赴召
庞尚鹏（明代）

圣主临轩访老臣，却教黄发御蒲轮。今逢海宇重新日，谁是乾坤独立人。

北斗才名留画省，东山经略献枫宸。争看司马还朝好，莫厌都城万骑尘。
赠人三首次韵道卿
张耒（宋代）

可是相逢意便深，为郎巧笑不须金。
门前一尺春风髻，窗外三更夜雨衾。
别燕从教灯见泪，夜窗惟有月知心。
东西芳草浑相似，欲望高城何处寻。
杂体诗 其二
皮日休（唐代）

枍指替制曳，康庄伤荒凉。主虏部伍苦，嫱亡房廊香。
寄仲恭
释道潜（宋代）

晓雨霁郛郭，晴云递纷披。曦和拆万物，初茎弄葳蕤。

鯈鱼泳弱藻，漾漾动碧漪。缅彼空际山，黛影摇参差。

感此芳菲节，美人旷佳期。音形眇何方，莽莽天一涯。

长河泮春冰，花浪激箭驰。好凭三尺鲤，寄我相思诗。
石少傅致仕
刘敞（宋代）

独持子房计，欲伴赤松仙。犹行少傅事，更觉大夫贤。

诏策容就问，子孙随拜前。顾嫌越相国，远泛五湖船。
浣花亭
沈清臣（宋代）

亭近城隈瞰古塘，数行官柳间群芳。
沿堤草色连云色，隔岸山群映水群。
竹影日筛华径邃，桂花风畅画桥香。
他年木拱垂阴合，还有邦人戒剪棠。
水调歌（湘阴簿新居）
徐宝之（宋代）

了却意中事，卜筑快幽情。雨帘云栋深窈，歌笑霭春生。青嶂碧云门户，暖翠浮岚衿席，前日展湘屏。种竹看霜节，栽菊待秋英。

九世图，间居赋，丽人行。名碑古画，贴遍东阁与西亭。庭下森兰洁玉，天外骧龙舞凤，心迹喜双清。频瀹炊茶鼎，听我扣门声。
题幽贞四咏卷
林光（明代）

走笔题诗每欲欢，九原情况和终难。何人却有丹青手，写出幽贞卷上看。
寓武昌报恩寺
宋庆之（宋代）

孟宗祠下竹依然，借得空房竹树边。
贫寺少逢僧过夏，远乡多树客经年。
倩人汲水时煎茗，就佛分灯夜照眠。
家信不来心欲断，明朝又买汉阳船。
王昭君
刘基（明代）

汉庭不赏徼功士，昭君却向胡中死。昭君辞汉入胡中，胡女悲中汉嫔喜。

含情欲怨当语谁，手弹琵琶泪沾衣。掖庭望幸从此绝，巫山有路他生归。

殷勤说与上林雁，好在月年再相见。汉恩如海长自深，妾自生来命如线。

贱妾一身何足惜，可惜当年刘敬策。遂令上策重和亲，欲倚红颜清塞尘。

只恐妾身先草露，汉宫无复如花人。
百牢关至青羊驿杂咏 其一
张问陶（清代）

征马踏黄泥，力尽不能努。闲云畏出山，止作此山雨。
阳谷县遇赏祁之问林上庵却寄
陈洪绶（明代）

赏生遇阳谷，为述君高迹。卖田结茅宇，乃在寒山东。

设榻傍修竹，避人入深松。老僧语夜月，瘦鹤舞秋风。

有酒能独饮，旧侣常不同。即与同饮者，道人浮海翁。

书翻老庄子，作诗弗求工。齿豁发尚黑，食少肌犹丰。

体气虽强健，颐养复有功。是为隐君子，悟道彻始终。

我复世情深，乘亢不自封。去家十余里，偃蹇江海中。

知君笃念我，恨我不能从。
春日独酌十首 其八
郭祥正（宋代）

不羞双鬓雪，折花向林间。念此光景速，未能身世閒。

满酌金熨光，遥望谢公山。迹欲扁舟渡，心先高鸟还。

今朝不酩酊，何以破愁颜。
临江仙 自题我园
徐翙凤（清代）

竹坞云汀藏矮屋，一湾紧束双溪。疏帘清簟罢弹棋。

结茅遗白石，载酒听黄鹂。

柳外池塘鸂鶒睡，小桥斜渡花堤。闲扶藤杖课春畦。

草堂明月上，稚子读书归。
游龙门山次程公韵
秦观（宋代）

路转横塘入乱峰，遍寻萧洒兴无穷。
楼台特起喧卑外，村落随生指点中。
溪傍五云清逗玉，松分八面翠成宫。
归途父老欣相语，今日程公昔谢公。
游仙诗
王彪之（魏晋）

远游绝尘雾，轻举观沧溟。蓬七阴倒景，昆崙罩曾城。